Dina Raabjerg (KF), 2024-12-05:
Tak, formand.
Manglen på arbejdskraft er den største udfordring for en ellers sund dansk økonomi.
Det var det for et år siden, og det gælder endnu.
Derfor vil Venstre tage de næste skridt for at skaffe arbejdskraft og dermed skabe muligheder for den enkelte og en stærkere økonomi for samfundet.
Ja, I hørte rigtigt.
De ord faldt i maj fra Venstres beskæftigelses- og finansordfører.
Vi har set lovgivning, der skal imødegå social dumping, og hvor der er tilført midler til Arbejdstilsynet, for at vi ser færre sager med social dumping.
Det skulle bane vejen for mere international arbejdskraft, men intet sker.
Tværtom kunne vi i sidste uge læse i Børsen fra beskæftigelsesministeren, at man ikke har tænkt sig at åbne for international arbejdskraft.
I sidste uge havde vi debatten om, at Socialdemokratiet vil opsige velfærdsforliget og ikke lade pensionsalderen stige som aftalt.
Også det vil påvirke arbejdsudbuddet negativt.
Fra september 2023 til februar 2024 var 22 pct. af virksomhedernes rekrutteringsforsøg forgæves, altså mere end hver femte.
Det er 76.800 forgæves rekrutteringsforløb, og det er altså vildt mange.
Når virksomhederne ikke kan få de nødvendige medarbejdere, kan de ikke lave vindmølletårne, de kan ikke udbygge elnettet, og de kan ikke lave sikkerhedssoftware og sælge deres varer til udlandet.
Og det er altså det, vi lever af.
Mange kommuner kan ikke få tilstrækkeligt med pædagoger, social- og sundhedsassistenter og medarbejdere til at lave de lokalplaner, der skal til for at få vedvarende energi.
Det går ud over landets indtjening og vores velfærd.
Er der noget, den her sal er god til, er det at bruge penge, men de skal altså tjenes først.
Det er den internationale arbejdskraft et vigtigt bidrag til.
Før talte S om de 42.000 unge uden job og uddannelse som nogle, man bare kunne ansætte.
Nu er erkendelsen, at det kan man så ikke, fordi de ikke har kompetencerne.
De har ofte udfordringer med stofmisbrug, psykiske lidelser, indlæringsvanskeligheder osv.
Nu er det så seniorerne, vi skal se på, fordi ministeren har læst en analyse, hvor hver fjerde ingeniør på Arnepension siger, at man gerne ville være blevet i job.
Nu troede jeg ikke, at Arnepensionen var lavet til ingeniører, men til de nedslidte håndværkere, og i antal er det da også ganske, ganske få, vi taler om.
Men lad det ligge, og lad os da se på, om vi kan gøre noget for at få de 3 pct. ledige seniorer i job.
De dækker bare ikke en brøkdel af det, vi har brug for, så vi skal selvfølgelig begge dele.
I april 2023 var der knap 300.000 internationale lønmodtagere i fuldtidsstillinger i Danmark.
Det er hver ottende arbejdstager.
De betaler skat, deres børn går i skole, og de bidrager til vores velfærd.
Uden dem fik vi ikke løst helt basale opgaver.
Vi ønsker, at beløbsgrænsen på de 393.000 kr. i den supplerende beløbsordning bliver nedsat til 325.000 kr. Det vil styrke virksomhedernes konkurrenceevne og produktivitet og bidrage til dansk økonomi.
Derudover ønsker vi, at faggrupperne på positivlisten bliver udvidet, og at der samtidig etableres en ny positivliste med en lavere beløbsgrænse for lande uden for EU, som vi har stærke handelsmæssige relationer til, og hvis indbyggere vi har gode erfaringer med at integrere, både på arbejdsmarkedet og kulturelt.
Tak for ordet.
Det er godt nok lidt ærgerligt, at hr. Jens Joel ikke havde slået lyttelapperne ud, da jeg læste op af min tale.
For det, jeg siger, er lige præcis, at vi ønsker at udvide positivlisten med lande, som vi ved at vi har gode erfaringer med at kunne integrere personer fra.